1.6 FOKUSERET ARBEJDE MED DIN MUNDTLIGE SPROGFÆRDIGHED

Afleveringsopgave

På baggrund af dine egne refleksioner over dine indtalte lydfiler og den feedback, du har fået af din lærer i den forbindelse, skal du løse en af følgende fem opgaver, som du skal arbejde fokuseret med det næste stykke tid.

Det forventes, af du bruger tre timer sammenlagt, men disse timer skal fordeles jævnt ud over perioden, så du træner løbende. Alle de filer, du producerer til denne aflevering, skal lægges i din portefølje.

# Opgave: Ordforråd

Lav en ny *Let’s Learn Words* for hver uge (fire i alt). Du skal desuden indspille fire mindre lydfiler (af ca. to minutters varighed), hvor du genfortæller tekster eller diskussioner fra engelsktimerne. Du skal i hver lydfil anvende et af dine *Let’s Learn Words*-ord. Ordene behøver ikke komme fra timerne eller de tilhørende lektier, men det kan måske gøre det nemmere at få dem anvendt i lydfilerne.

# Opgave: Fluency

Du skal løbende over arbejdsperioden indspille i alt fire lydfiler, hvor du udlægger dine noter fra timerne på klassen (en lydfil pr. time/tekst) i en mindre præsentation af et til to minutters varighed. Tænk over at indspille dine lydfiler i et sammenhængende engelsk, hvor du ikke leder for meget efter ordene og ikke bruger for mange pauser mellem ordene. Du må ikke læse højt, men skal øve dig i at tale frit fra leveren. Du kan dog med fordel bruge stikord at tale ud fra.

# Opgave: Udtale – betoning

Du skal arbejde med betoningen af længere ord. På sitet <https://udtale.nu> skal du i den vandrette menu-bjælke vælge ”udtaleøvelser”. Her skal du i den lodrette menu vælge ”betoning” og dernæst ”betoning – længere ord” og ”betoning – ord med dobbelt betydning”. Lyt til oplæsningen af de to lister og lav derefter en lydoptagelse, hvor du gentager ordene.

Du skal også vælge ”intonation” i den lodrette menu og ligeledes lytte og selv indtale både ”intonation – stigende” og ”intonation – stigende-faldende”.

Endelig skal du vælge et tekststykke fra en af de tekster, vi har arbejdet med på klassen, og indtale 5-10 linjer, hvor du tænker over betoningen af din oplæsning.

# Opgave: Udtale – lyd

Du skal arbejde med såkaldte *minimal pairs* fra <https://udtale.nu>. Vælg ”udtaleøvelser” i menubjælken.

Du skal lave enten de svære eller meget svære øvelser med følgende lyde:

* /dᴣ/
* /tᶘ/
* /ᶿ/
* /ᶞ/
* /v/ og /w/
* /s/ og /z/

Du skal lytte til oplæsningerne af ordene på sitet, inden du gentager og optager din egen udtale.

Derudover skal du vælge ca. 5-10 linjer fra en af de tekster, vi har arbejdet med på timerne, som du ligeledes læser op på en lydoptagelse.

# Opgave: Grammatik

Du skal løbende over arbejdsperioden indspille i alt fire lydfiler, hvor du udlægger dine noter fra timerne på klassen (en lydfil pr. time/tekst) i en mindre præsentation a et til to minutters varighed. Tænk over at indspille dine lydfiler i et sammenhængende engelsk, hvor du tænker over grammatisk korrekthed. For eksempel skal du huske *s* på verberne i tredje person ental, nutid; du skal generelt bøje ord korrekt; og du må ikke have that-sætninger efter præpositioner.